### Beslutning

Godkendt med Ældre- og Sundhedsudvalgets tilføjelse.

### Sagsfremstilling

## Resume og sagens baggrund

Kommunalbestyrelsen skal årligt godkende kvalitetsstandarder for ydelser relateret til bl.a. pleje, praktisk hjælp og træning. Kvalitetsstandarden for 2023 er blevet sprogligt revideret med henblik på at gøre den mere læsevenlig og relevant for borgerne. Der er ikke ændret på serviceniveauet. Kvalitetsstandarden for 2023 har været i høring i Seniorrådet og Handicaprådet. Med denne sag orienteres Kommunalbestyrelsen om høringssvarene, og Kommunalbestyrelsen skal tage stilling til om kvalitetsstandarden kan godkendes.

## Indstillinger

Direktøren anbefaler, at kvalitetsstandarden for 2023 godkendes.

## Behandling

Direktionen, Ældre- og Sundhedsudvalget, Seniorrådet, Handicaprådet, Økonomiudvalget og Kommunalbestyrelsen.

## Sagsfremstilling

Kvalitetsstandarden oplyser borgerne om det politisk besluttede serviceniveau og den konkrete hjælp, der ydes fra Kalundborg Kommune i forbindelse med bl.a. pleje, praktisk hjælp, træning og rehabilitering. Kvalitetsstandarden for 2023 er udarbejdet i samråd med faglige chefer på ældre- og sundhedsområdet. I forhold til kvalitetsstandarden for 2022, har der været fokus på at modernisere sproget og strukturen, så indholdet er mere læsevenligt og relevant for borgerne. Der er ligeledes i den reviderede udgave blevet lagt vægt på, at kommunens indsatser udbydes i et samarbejde med den enkelte borger, og hvor borgeren deltager aktivt i at styrke den selvstændige livsførelse.

Kvalitetsstandarden for 2023 vil efter dens godkendelse, blive præsenteret på kommunens hjemmeside via overskuelige faner for hver indsats samt en ”læs op” funktion.

*Høringssvar og administrationens bemærkninger:*

*Ældre- og Sundhedsudvalget*
Udvalget anbefaler, at der tilføjes information om:

* At hunde anmodes om at være i et andet lokale, når hjemmeplejen er til stede.
* Genoptræning for borgere under 18 år.

Administrationen vil sørge for, at første anbefaling angående hunde tilføjes kvalitetsstandarden for 2023 (s.7). Administrationen vil arbejde videre med beskrivelsen af genoptræning for borgere under 18 år i 2023. *Handicaprådet*Handicaprådet undrer sig over, at der er specifikke kompetencekrav til leverandør til forebyggende hjemmebesøg, men ikke de øvrige områder. Desuden er handicaprådet af den opfattelse, at der på side 3, afsnit 2, bør indføres ”efter evne”.

Administrationen foreslår, at information om krav til leverandører (på s. 13) slettes for at gøre kvalitetsstandarden mere relevant for kommunens borgere at læse. Krav til leverandører er primært et internt, administrativt forhold som kommunen forholder sig til i organiseringen af arbejdet.

Administrationen vil sørge for, at ”efter evne” indføres i teksten som anbefalet af Handicaprådet (på s. 3).

*Seniorrådet*
Seniorrådet bifalder, at der ikke sker forringelser i forhold til indeværende år, samt at kvalitetsstandarden er blevet sprogligt revideret med henblik på at gøre den mere læsevenlig og relevant for borgerne.

Seniorrådet anbefaler:

* At det tydeliggøres, hvordan man søger hjælp / ydelser, og ikke blot vejledning om at klage.
* At der udarbejdes en kortfattet trykt brochure om kvalitetsstandarderne, som fremlægges på biblioteker, plejecentre, foreningslokaler og andre relevante steder.
* At der opstilles kvalitetsstandarder for midlertidigt ophold ifølge Servicelovens §84, herunder afløsning og aflastning til ægtefælle, forældre eller andre nære pårørende, der passer en person med nedsat fysisk eller psykisk funktionsevne. Dette vedrører midlertidige ophold for borgere, der i en periode har et særlig behov for omsorg og pleje. Borgeren får tilbudt et ophold, men har ikke noget kendskab til, hvad opholdet indebærer udover pleje og omsorg. Hvilke tilbud tilbydes for socialt samvær, aktivitet og bevægelse og kan borgere medtage deres klippekort mv.
* At der tilbydes forebyggende hjemmebesøg til nylige enker og enkemænd. Det er et stort tab at blive alene, som kan medføre ensomhed og funktionstab, hvis der ikke bliver støttet op om borgeren.
* At beskrivelsen af klippekortsordningen gøres mere detaljeret og borgervenlig.
* At der angives formelle uddannelseskrav til medarbejdere samt arbejdsmetode.

Administrationen vil arbejde videre med ovenstående anbefalinger i 2023.

## Økonomiske konsekvenser

Ingen

### Sagens forløb

05-12-2022 Ældre- og Sundhedsudvalget

Anbefales med den tilføjelse,

at der udarbejdes en kortfattet trykt brochure om kvalitetsstandarderne, og

at der udarbejdes forslag til udvalget om gennemførelse af en forebyggende indsats med hjemmebesøg til nylige enker og enkemænd.

07-12-2022 Økonomiudvalget
Anbefales.